

**Materiál na rokovanie**

**Hospodárskej a sociálnej rady SR**

**dňa 11. 12. 2017**

**k bodu č. 2)**

**Stanovisko k**

**návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov**

**Všeobecne k návrhu**

Návrh predmetného nariadenia vlády bol predložený na rokovanie Hospodárskej a sociálnej rady SR na základe Plánu legislatívnych úloh vlády SR na rok 2017. Predkladateľom je Ministerstvo školstva, vedy, výskumu a športu SR. Podľa predkladacej správy, cieľom návrhu nariadenia je skvalitnenie prideľovania normatívnych príspevkov zriaďovateľom škôl a štátnych školských zariadení určených na účely osobných nákladov i prevádzkových nákladov. Navrhuje sa upraviť prideľovanie finančných prostriedkov zriaďovateľom

* základných škôl, v ktorých sa žiaci učia jazyk národnostnej menšiny podľa schváleného rámcového učebného plánu,
* základných škôl, v ktorých sa žiaci vzdelávajú v jazyku národnostnej menšiny,
* stredných odborných škôl pre žiakov v skrátenom štúdiu a
* štátnych poradenských zariadení na ich činnosť.

Účinnosť právnej úpravy sa navrhuje od 1. januára 2018. Návrh nariadenia vlády predpokladá **vplyv** **na rozpočet verejnej správy**.

**Pripomienky k návrhu:**

V rámci medzirezortného pripomienkového konania bolo k návrhu vznesených 29 pripomienok z toho 3 zásadné. ZMOS k návrhu  **nariadenia vlády uplatnil jednu obyčajnú pripomienku,**  ktorou vyjadril nesúhlas so zmenou výpočtu financovania nákladov na ďalšie vzdelávanie z osobných nákladov na prevádzkové. Predkladateľ pripomienku neakceptoval s vysvetlením, že v súčasnosti sa ich objem každoročne zvyšuje, nakoľko je odvodený od každoročne sa zvyšujúceho objemu finančných prostriedkov na osobné náklady. Vzhľadom k tomu, že objem finančných prostriedkov na prevádzkové náklady sa medziročne neupravuje, zvýšenie finančných prostriedkov na vzdelávanie pedagogických zamestnancov znižuje objem finančných prostriedkov na ostatné prevádzkové náklady.

**Záver:**

ZMOS navrhuje, aby HSR SR **odporučila** vláde Slovenskej republiky predložený návrh na ďalšie legislatívne konanie.

**Michal Sýkora**

**predseda ZMOS**